8. maj 2020 · 13:14
Einstürzende Neubauten har arbejdet på et nyt album i noget tid. Nu er den single næsten lige udkommet, der har lagt navn til hele albummet – ”Alles in Allem”. Det er et stille, eftertænksomt nummer, der i videoen viser Meister Bargeld bag et el-orgel. Sangen er fremragende og rørende. Et stykke af den virkelig fine musik og lyrik, som udmærker bandet i deres senere inkarnation. Meget mere er der vel ikke at sige – lyt til Blixa, der vemodigt lader som om, at han er ved at runde sit kunstnervirke af. Det er han næppe, men derfor kan vi jo godt lade os bevæge alligevel.
Vi ses på søndag, hvor dommedag næsten, men også kun næsten, er over os.
Tagged as Einstürzende Neubauten
6. maj 2020 · 10:13
Jeg har lige modtaget en anmeldelse af Skrækvisioner, min fagbog om gyserens udvikling i 1900-tallet. Det er den første reaktion på bogen, som jeg har fået, og det er derfor rart, at den er så overvældende positiv. Det i sig selv er jo en god grund til at dele den her på bloggen, men anmelderen har også gjort et stort arbejde med at sammenfatte bogen. Det er jo ret nyttigt, hvis du gerne vil snuse lidt mere til kapitlernes indhold. Jeg synes derfor bestemt, at du skal smutte forbi platformen Historie-Online, hvor du kan læse anmeldelsen her.
Tagged as Genrehistorie, Reklame